b'\n_START_ARTICLE_\nGilabert de Pr\xc3\xb3ixita\n_START_SECTION_\nObra\n_START_PARAGRAPH_\nDe Gilabert de Pr\xc3\xb2ixita conservem 21 poesies d\'amor subjectives i intemporals, de les quals 5 s\xc3\xb3n esparses i s\'han conservat totes al Can\xc3\xa7oner Vega-Aguil\xc3\xb3, de la Biblioteca de Catalunya. Aquestes poesies segueixen l\'estil i els t\xc3\xb2pics dels trobadors, amb els quals se sent plenament identificat. Insisteix en la seva condici\xc3\xb3 de cavaller, fins i tot oposant l\'orgull a la humilitat del poeta; aix\xc3\xad, per exemple, diu: "ez orgull\xc3\xb3s me\'n vau dreit a la mort". Trenca, doncs, d\'alguna manera, l\'esquema trobadoresc amb afirmacions de la seva pr\xc3\xb2pia personalitat. _NEWLINE_La seva actitud po\xc3\xa8tica \xc3\xa9s tractar la passi\xc3\xb3 d\'amor: totes les poesies parlen d\'amor com una experi\xc3\xa8ncia subjectiva, no teoritza, ni moralitza ni especula. La seva experi\xc3\xa8ncia d\'amor \xc3\xa9s total i el transporta a l\'\xc3\xa8xtasi. El seu objecte d\'amor \xc3\xa9s una dama amagada sota el senyal de "Dona sens par", que \xc3\xa9s una "belle dame sans merci", amb al qual no aconsegueix mai la joia d\'amor. Ell se sent orgull\xc3\xb3s d\'estar enamorat perqu\xc3\xa8 \xc3\xa9s una virtut que l\'eleva vitalment. Insisteix en el vassallatge i servei d\'amor seguint la tradici\xc3\xb3 i el seu estatus de poeta. La crueltat de la dama hi \xc3\xa9s, per\xc3\xb2 no s\'hi rebel\xc2\xb7la perqu\xc3\xa8 se sent a gust estant enamorat. \xc3\x89s un m\xc3\xb3n tancat, no hi ha gaire per dir, per\xc3\xb2 aconsegueix uns molt bons resultats. No hi ha ornamentaci\xc3\xb3 ret\xc3\xb2rica, per aix\xc3\xb2 tria la balada francesa, de tres estrofes de vers llarg que repeteix l\'\xc3\xbaltim vers a cada estrofa. Podem dir que \xc3\xa9s un poeta del trobar leu, amb un treball literari basat en versos lapidaris i la imatgeria t\xc3\xb2pica de la tradici\xc3\xb3. _NEWLINE_Pel contingut, les actituds liter\xc3\xa0ries i el temps en qu\xc3\xa8 escriu \xc3\xa9s un poeta que segueix el mateixos corrents que Andreu Febrer i Jordi de Sant Jordi._NEWLINE_Sense deixar la tradici\xc3\xb3 trobadoresca i molt influ\xc3\xaft pels est\xc3\xa0ndards del Consistori de Tolosa, Pr\xc3\xb2ixita va escriure en occit\xc3\xa0 i sembla que va participar en el Consistori de Barcelona que va promoure els Jocs Florals l\'any 1393.'